คลังให้3สถาบันต่างชาติออกหุ้นกู้2.2หมื่นล้าน
คลัง ไฟเขียวต่างชาติ 3 สถาบันออกหุ้นกู้สกุลเงินบาท 2.2 หมื่นล้านบาท เพิ่มช่องทางการลงทุนในตลาดตราสาร
6 ต.ค. 2553

คลัง ไฟเขียวต่างชาติ 3 สถาบันออกหุ้นกู้สกุลเงินบาท 2.2 หมื่นล้านบาท เพิ่มช่องทางการลงทุนในตลาดตราสาร 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลัง เห็นควรอนุญาตให้นิติบุคคลต่างประเทศจำนวน 3 ราย ออกพันธบัตรหรือหุ้นกู้สกุลเงินบาทในประเทศไทยคิดรวมเป็นวงเงิน 2.2 หมื่นล้านบาท ได้แก่  Central American Bank for Economic Integration (CABEI) วงเงิน 4,000 ล้านบาท , ING Bank NV (ING) วงเงิน 1 หมื่นล้านบาทและThe Export — Import Bank of Korea (KEXIM) วงเงิน 8,000 ล้านบาท 
ทั้งนี้ กระทรวงการคลังได้พิจารณาอนุญาตให้ออกพันธบัตรหรือหุ้นกู้สกุลเงินบาทในประเทศไทย ในช่วง 1 ต.ค. 2553 — 31 มี.ค. 2554 โดยได้พิจารณาถึงผลกระทบต่อการออกหุ้นกู้ของภาคเอกชนไทย รวมถึงโอกาสที่นักลงทุนในประเทศสามารถลงทุนในตราสารหนี้ที่มีคุณภาพและได้รับผลตอบแทนที่เหมาะสม และการพัฒนาตลาดตราสารหนี้ไทยแล้ว
นอกจากนี้ กระทรวงการคลังขอสงวนสิทธิ์ที่จะระงับการอนุญาตในกรณีที่สถานภาพ หรือสถานะทางการเงินของผู้ที่ได้รับอนุญาต หรือเศรษฐกิจมีการเปลี่ยนแปลงอย่างมีนัยสำคัญ
สำหรับผู้มีความประสงค์จะขออนุญาตในรอบถัดไปสามารถยื่นหนังสือแสดงความจำนงได้ภายในเดือน พ.ย. 2553